Priekšlikums PADOMES REGULA par zvejas iespēju iedalīšanu saskaņā ar protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku /* COM/2014/0684 final - 2014/0317 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Pamatodamās uz attiecīgo Padomes pilnvarojumu[1], Eiropas Komisija risināja sarunas ar Madagaskaras Republiku par to, lai atjaunotu protokolu, kas pievienots Partnerattiecību nolīgumam zivsaimniecības nozarē starp Eiropas Kopienu un Madagaskaras Republiku. Šīm sarunām noslēdzoties, 2014. gada 19. jūnijā sarunu Puses parafēja jaunā protokola projektu. Jaunais protokols aptver 4 gadu laikposmu, sākot no 15. pantā noteiktās provizoriskās piemērošanas dienas, proti, no šā jaunā protokola parakstīšanas dienas, tomēr ne agrāk kā no 2015. gada 1. janvāra. Nolīgumam pievienotā protokola galvenais mērķis ir – attiecīgā gadījumā atbilstoši pieejamajam pārpalikumam – piešķirt Eiropas Savienības kuģiem zvejas iespējas Madagaskaras Republikas zvejas zonā, ievērojot pārvaldības pasākumus, ko pieņēmusi kompetentā reģionālā zvejniecības pārvaldības organizācija, t. i., Indijas okeāna tunzivju komisija (IOTC). Komisijas nostāja sarunās bija balstīta arī uz [pašreizējā protokola] retrospektīvu (ex-post) novērtējumu, kuru veica neatkarīgi eksperti. Vispārējais mērķis ir pastiprināt Eiropas Savienības un Madagaskaras Republikas sadarbību, lai izveidotu tādas partnerattiecības, kurās abu pušu interesēs ir izstrādāt ilgtspējīgu zivsaimniecības politiku un nodrošināt zvejas resursu atbildīgu izmantošanu Madagaskaras Republikas zvejas zonā. Konkrēti protokolā ir paredzētas zvejas iespējas šādās kategorijās: · 40 tunzivju seineri; · 32 kuģi zvejai ar dreifējošām āķu jedām (ja kuģa tilpība ir lielāka par 100 GT); · 22 kuģi zvejai ar dreifējošām āķu jedām (ja kuģa tilpība ir 100 GT vai mazāka). Pamatojoties uz iepriekšminēto, Komisija ierosina Padomei ar Parlamenta piekrišanu pieņemt lēmumu par šo jauno protokolu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Vērtējot 2013.–2014. gada protokolu, notika apspriedes ar ieinteresētajām personām. Tehnisko sanāksmju laikā apspriedes notikušas arī ar dalībvalstu ekspertiem. Šajās apspriedēs secināts, ka zivsaimniecības protokolu ar Madagaskaras Republiku ir lietderīgi saglabāt. 3. PRIEKŠLIKUMA JURIDISKIE ASPEKTI Šī procedūra ir uzsākta līdztekus procedūrām, kas attiecas uz Padomes lēmumu par minētā protokola provizorisku piemērošanu un Padomes regulu par zvejas iespēju iedalīšanu Eiropas Savienības dalībvalstīm. 4. IETEKME UZ BUDŽETU Ikgadējais finansiālais ieguldījums pirmajos divos protokola piemērošanas gados ir EUR 1 566 250 un pārējos divos gados EUR 1 487 500, un šo summu veido: a) 15 750 tonnu lielam atsauces daudzumam atbilstoša ikgadēja maksa par piekļuvi attiecīgajiem ūdeņiem, proti, EUR 866 250 pirmajos divos protokola piemērošanas gados un EUR 787 500 pārējos divos gados, un b) ikgadējs EUR 700 000 liels atbalsts Madagaskaras Republikas zivsaimniecības nozares politikas veidošanai. Šis atbalsts atbilst valsts politikas mērķiem zivsaimniecības jomā un jo īpaši Madagaskaras Republikas vajadzībām nelegālās zvejas apkarošanā. 2014/0317 (NLE) Priekšlikums PADOMES REGULA par zvejas iespēju iedalīšanu saskaņā ar protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 3. punktu, ņemot vērā Eiropas Komisijas priekšlikumu[2], tā kā: (1) Padome 2007. gada 15. novembrī ir pieņēmusi Regulu (EK) Nr. 31/2008, lai noslēgtu Partnerattiecību nolīgumu zivsaimniecības nozarē starp Eiropas Kopienu un Madagaskaras Republiku[3]. (2) 2014. gada 19. jūnijā ir parafēts jauns partnerattiecību nolīguma protokols (turpmāk „jaunais protokols”). Ar jauno protokolu Savienības kuģiem tiek piešķirtas zvejas iespējas Madagaskaras jurisdikcijā esošajā zvejas zonā. (3) Padome [...] ir pieņēmusi Lēmumu Nr. …/2013/ES[4] par jaunā protokola parakstīšanu un provizorisku piemērošanu. (4) Ir jānosaka zvejas iespēju iedalīšanas kārtība dalībvalstīm jaunā protokola piemērošanas laikā. (5) Saskaņā ar Padomes Regulas (EK) Nr. 1006/2008[5] 10. panta 1. punktu, ja konstatē, ka zvejas iespējas, kas Eiropas Savienībai piešķirtas saskaņā ar jauno protokolu, nav izmantotas pilnībā, Komisija par to informē attiecīgās dalībvalstis. Atbildes nesniegšanu termiņā, ko nosaka Padome, uzskata par apstiprinājumu tam, ka attiecīgās dalībvalsts kuģi norādītajā laikposmā nepilnīgi izmanto tiem pieejamās zvejas iespējas. Padomei būtu jānosaka minētais termiņš. (6) Lai garantētu Savienības kuģu zvejas darbību atsākšanu, ar jaunā protokola 15. pantu paredzēts, ka katra puse protokolu var provizoriski piemērot no tā parakstīšanas dienas, tomēr ne agrāk kā no 2015. gada 1. janvāra. (7) Šī regula būtu jāpiemēro no dienas, kad sākas jaunā protokola provizoriskā piemērošana, IR PIEŅĒMUSI ŠO REGULU. 1. pants 1. Zvejas iespējas saskaņā ar protokolu, ar ko nosaka zvejas iespējas un finansiālo ieguldījumu, kuri paredzēti Partnerattiecību nolīgumā zivsaimniecības nozarē starp Eiropas Kopienu un Madagaskaras Republiku (turpmāk “protokols”), dalībvalstīm iedala šādi: a) tunzivju seineri – Spānija: 18 kuģi, Francija: 22 kuģi; b) kuģi zvejai ar dreifējošām āķu jedām (ja kuģa tilpība ir lielāka par 100 GT) – Spānija: 18 kuģi, Francija: 9 kuģi, Portugāle: 5 kuģi; c) kuģi zvejai ar dreifējošām āķu jedām (ja kuģa tilpība ir 100 GT vai mazāka) – Francija: 22 kuģi. 2. Tunzivjveidīgo sugu nozvejā gūtās haizivju piezvejas limits, kas protokola pielikumā noteikts attiecībā uz Savienības kuģiem, kuri zvejo ar dreifējošām āķu jedām, dalībvalstīm tiek iedalīts šādi: Spānija: 207 tonnas, Francija: 34 tonnas, Portugāle: 9 tonnas. 3. Regulas (EK) Nr. 1006/2008 10. panta 1. punktā minētais termiņš, kādā dalībvalstīm ir jāapstiprina, ka tās nepilnīgi izmanto saskaņā ar protokolu piešķirtās zvejas iespējas, ir desmit darbdienas no dienas, kurā Komisija tām paziņo, ka zvejas iespējas nav pilnībā izmantotas. 2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. To piemēro no protokola parakstīšanas dienas, tomēr ne agrāk kā no 2015. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] 2014. gada 14. aprīlī pieņēmusi Lauksaimniecības un zivsaimniecības padome. [2] [3] OV L 15, 18.1.2008., 1. lpp. [4] OV C ...* [5] Padomes 2008. gada 29. septembra Regula (EK) Nr. 1006/2008 par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem (OV L 286, 29.10.2008., 33. lpp.).